織錦曲
作者：王建
朝代：唐

paragraphs: 大女身爲織錦戶，名在縣家供進簿。
長頭起樣呈作官，聞道官家中苦難。
回花側葉與人別，唯恐秋天絲線乾。
紅縷葳蕤紫茸軟，蝶飛參差花宛轉。
一梭聲盡重一梭，玉腕不停羅袖卷。
窗中夜久睡髻偏，橫釵欲墮垂著肩。
合衣臥時參沒後，停燈起在雞鳴前。
一匹千金亦不賣，限日未成宮裏怪。
錦江水涸貢轉多，宮中盡著單絲羅。
莫言山積無盡日，百丈高樓一曲歌。